Potilaan tuottama tieto

Potilaan tuottama tieto (patient generated data, patient generated health data) on potilaan itsensä tuottamaa tietoa, joka on merkityksellistä hänen terveyteensä ja hyvinvointiinsa liittyvissä päätöksissä. Potilaan tuottamaa tietoa on esimerkiksi 

 tieto oireista
 tieto aiemmista sairauksista ja terveydentilasta 
 potilaan raportoimat hoidon tulokset (PROM) ja kokemukset (PREM)
 biometrinen data erilaisista mittalaitteista 
 potilaan arvot ja näkemykset sisältäen elämäntapoihin liittyvät valinnat ja näkemykset eri hoitovaihtoehdoista.

Käyttötarkoitukset 
Potilaan tuottama tieto (patient generated data, patient generated health data) on potilaan itsensä tuottamaa tietoa, joka on merkityksellistä hänen terveyteensä ja hyvinvointiinsa liittyvissä päätöksissä. Potilaan tuottama tieto yhdistää potilaan terveyden ja hyvinvoinnin kannalta merkitykselliset tiedot, kuten potilaan arvot ja näkemykset hoitoon liittyvään päätöksentekoon ja hoidon vaikuttavuuden ja tehon seurantaan. Jälkimmäiseen käytetään muun muassa potilaan raportoimia hoidon tuloksia (Patient Reported Outcome Measure, PROM), kokemuksia (Patient Reported Experience Measure PREM) ja haittatapahtumia (Patient Reported Incident Measure, PRIM). Terveydenhuollon laaturekistereihin kerätään tietoa potilaille annetuista hoidoista ja niiden vaikutuksista.

Ominaispiirteet 
Potilaan tuottamalle tiedolle on tyypillistä, että potilas ottaa vastuun tiedon tuottamista ja hallinnoi tietoa sekä päättää sen jakamisesta. Kuitenkin potilaan tuottaman tiedon hyödyntämistä hoitoon liittyvässä päätöksenteossa vaikeuttaa tarpeellisen tiedon tunnistamisen vaikeus sekä tiedon laatuun liittyvät ongelmat. Terveydenhuollon ammattilaisten tulee kysyä aktiivisesti hoitoon vaikuttavista tekijöistä päätöstä tehtäessä. Jaettu päätöksenteko edistää potilaan tuottaman tiedon hyödyntämistä.

Potilas voi tuottaa oman terveytensä ja hyvinvointinsa kannalta merkityksellistä tietoa erilaisilla välineillä niin paperilomakkeella kuin sähköisissä sovelluksissa.

Käsitteen tausta 
Potilaan tuottaman tiedon määrä on lisääntynyt sähköisten asiointimahdollisuuksien ja omahoidon tukena olevien mittauslaitteiden sekä erilaisten aktiivisuusmittareiden yleistyttyä. Vaade potilaan näkemysten huomiointiin on kirjattu Potilaslakiin (§6), jossa säädetään, että hoidon on tapahduttava yhteisymmärryksessä potilaan kanssa. Mikäli potilas kieltäytyy hoidosta, niin häntä on hoidettava jollakin muulla lääketieteellisesti hyväksyttävällä tavalla.

Potilaskeskeisyys, tarkemmin ”Kansalainen – pystyn itse” on yksi pääteemoista vuonna 2014 julkaistussa Sosiaali- ja terveysministeriön Sote-tieto hyötykäyttöön 2020 –strategiassa. Strategian keskeinen tavoite oli, että potilas ja hänen tuottamansa tieto otetaan osaksi hoidon suunnittelua ja toteuttamista. Tämän toteutumisen mahdollistaa Kanta-palveluissa toteutettu Omatietovaranto, joka otettiin käyttöön 2018. Kansalaiset voivat tallentaa hyvinvointitietojaan, kuten mittaus- elämäntapa- ja aktiivisuustietojaan Omatietovarantoon. Tulevaisuudessa tietojen jakaminen on mahdollista kansalaisen suostumuksella sosiaali- ja terveydenhuollon ammattilaisille. Asiakastietolaissa on säädetty, että kansalaisella on oikeus päättää tietojensa käytöstä, muuttamisesta ja poistamisesta omatietovarannosta. Kanta-palveluissa tulee olla valmius tietojen luovuttamiseen viimeistään 1.1.2024.

Potilaan tuottaman tiedon hyödyntäminen turvallisuuden parantamisessa on nostettu yhdeksi Asiakas- ja potilasturvallisuusstrategian tavoitteeksi. Asiakkaiden ja potilaiden sekä heidän läheistensä kokemuksia turvallisuudesta tulee kerätä järjestelmällisesti terveydenhuollon palveluissa. Strategian mukaan kansalaisilla on oltava mahdollisuus raportoida hoidon ja palvelun haitta- ja vaaratilanteista.

Strategisen tutkimusneuvoston (STN) rahoittamassa Tietoon pohjautuva jaettu päätöksenteko terveydenhuollossa (PROSHADE) -hankkeessa tutkitaan potilaan tuottaman tiedon roolia jaetussa päätöksenteossa.

Lähteet 
 Adler-Milstein J, Nong P. Early experiences with patient generated health data: Health system and patient perspectives. J Am Med Inform Assoc 2019;26(10):952-959.
 Demiris G, Iribarren SJ, Sward K, Lee S, Yang R. Patient generated health data use in clinical practice: A systematic review. Nurs Outlook. 2019;67(4):311-330. doi: 10.1016/j.outlook.2019.04.005.
 West P, Van Kleek M, Giordano R, Weal M, Shadbolt N. Information quality challenges of patient-generated data in clinical practice. Frontiers in Public Health 2017;5:284. 
 
 
 
 Churruca K, Pomare C, Ellis LA, Long JC, Henderson SB, Murphy LED, Leahy CJ, Braithwaite J. Patient-reported outcome measures (PROMs): A review of generic and condition-specific measures and a discussion of trends and issues. Health Expect. 2021 Aug;24(4):1015-1024. doi: 10.1111/hex.13254. Epub 2021 May 5. PMID: 33949755; PMCID: PMC8369118. 
 Gleeson H, Calderon A, Swami V, Deighton J, Wolpert M, Edbrooke-Childs J. Systematic review of approaches to using patient experience data for quality improvement in healthcare settings. BMJ Open. 2016 Aug 16;6(8):e011907. doi: 10.1136/bmjopen-2016-011907. PMID: 27531733; PMCID: PMC5013495.

Viitteet 

Terveydenhoito